	Когато се телепортира в света на Великата майка, групичката им попадна в гората, заобикаляща гигантското дърво, в което живееше тя. И отново както преди се появиха войните и ги съпроводиха. Последва серия от съвещания, след които те заминаха за вселената на Хрууз. Пристигнаха там в лишена от врати и прозорци стая, издълбана в една скала. Няколко минути по-късно вратата ги прехвърли нататък в затворническа килия. Тя се намираше в подземната крепост на Хрууз. Люспестият пришълец бе заложил отбивка във веригата от врати, която му позволяваше да слага под ключ всички пристигащи в неговия свят гости. Но специално те щяха да бъдат освободени от Ерик Клифтън веднага щом алармената система го уведомеше, че някой е пристигнал. Хрууз бе заминал за света на Зейзел, а Клифтън бе останал да надзирава вратите.